Endelig traff Zuccarello: - Det var på tide
Det var hans første målpoeng for sesongen, i den siste av de ni bortekampene Rangers innledet med før laget får vende hjem til ombygde Madison Square Garden. Zuccarello kastet seg fram på returen etter Dominic Moores skudd 2.18 minutter ut i 3. periode, og han greide å slå den i mål selv om han var ute av balanse og i ferd med å falle. - Det var på tide at jeg scoret. Deilig med seier og mål, sa 26-åringen til Nettavisen. Nordmannens scoring ordnet forlengningen, og den ble avgjort da Derick Brassard kontret inn vinnermålet 12,9 sekunder før avgjørelsen ville blitt overlatt til straffeslag. Rangers vant i Detroit for første gang siden 1999, og for keeper Cam Talbot var det den første seieren i NHL overhodet. Han startet for annen kamp på rad i stedet for småskadde og formsvake Henrik Lundqvist, og han bidro med 32 redninger. Zuccarello ble vraket i den forrige kampen etter å ha famlet etter formen. Lørdag var han tilbake på isen, men han måtte nøye seg med fire bytter i hver av de to første periodene.Rangers utlignet i overtallsspill i midtperioden, men Red Wings tok ledelsen igjen i overtallsspill like etter. Zuccarello kom ikke på isen de sju siste minuttene av midtperioden, og han var frisk i beina da han slapp til igjen i begynnelsen av 3. periode. 24 sekunder senere sendte han pucken i nettet. Lørdag spilte han i rekke med Jesper Fast og Dominic Moore. Han spilte 10.24 minutter fordelt på 13 bytter, hvorav de to siste i forlengningen. Han hadde tre skudd på mål, hvorav ett resulterte i en kjemperedning av hjemmekeeper Jimmy Howard. Red Wings greide ikke et skudd på mål i forlengningen, og det var ikke ufortjent da Rangers sikret seieren like før slutt.
I sin åttende kamp for sesongen lyktes omsider Mats Zuccarello Aasen. Han scoret 2-2-målet da New York Rangers slo Detroit Red Wings 3-2 etter forlengning.